Mange Nittedalslag med i Akershusmesterskapet for skolelag

Akershusmesterskapet i sjakk for skolelag ble arrangert sist helg. Nittedal var representert med lag fra både Rotnes, Hagen og Sørli skole.

Større bredde i Nittedal

Rotnes skole har i mange år vært nokså enerådende i Nittedal, men nå har sjakkinteressen spredt seg i bygda. Den lokale barne- og ungdomsklubben Nittedal Sjakklubbs Ungdom har medlemmer både fra Rotnes, Hagen, Sørli, Slattum og Kirkeby skoler. I helgens mesterskap var både Hagen og Sørli var med for første gang, i tillegg til Rotnes som har vært med i en årrekke. Sørli hadde til og med med to 4‑mannslag. 

Generasjonsskifte på Rotnes

Rotnes skole har vunnet de 5 siste Akershusmesterskapene på rad, men nå har det skjedd et generasjonsskifte. Gjennomsnittsalderen på laget var mye lavere enn den har pleid å være de siste årene, og derfor var nok ikke Rotnes’ forhåpninger altfor høye foran mesterskapet. Laget som besto av Jørgen Stormyr, André Fagereng, Sindre Bollum Stavdal og Ole Thomas Bollum, gjorde likevel en flott innsats og kom på delt 4. plass av 16 lag. Mesterskapet ble vunnet av Sørum skole foran Jong skoles førstelag og Jong Skoles andrelag.

Flott innsats fra Sørlis og Hagens unge spillere

Både Sørli og Hagen hadde med mange uerfarne spillere. For mange av dem var det første gang de spilte et sjakkmesterskap, og ut fra dette gjorde de en flott innsats. Hagen kom på en fin 9. plass med spillerne Martin Øversveen, Martin Vika, Stian Krogh, Hallvard Mikalsen og Arnfinn Øversveen. Sørlis 1. lag besto av Thomas Frogner, Viktor Mathisen, Jonas Krokan og Mikkel Ihle Tande. Etter en litt svak start tok laget seg godt opp og endte på 11. plass. Flott gjort av et lag som ikke har noen spillere eldre enn 3. klasse! Sørlis 2. lag hadde enda yngre spillere, og ble i tillegg hemmet av at 4.bordsspilleren ikke kunne delta. Christopher Jonhaugen, Sondre Sand og Ruben Færø Johnsen måtte dermed spille hele turneringen med 1 spiller for lite på laget, og fikk automatisk tap på 4. bord i hver kamp. De endte til slutt på 15. plass, etter å ha vunnet 1 lagkamp og tapt 4. På lagene fra Sørli og Hagen har vi mange talenter som vi kan vente oss mye av i årene som kommer! 

André beste 2.bordsspiller av samtlige

Den beste enkeltinnsatsen fra en Nittedalsspiller gjorde André Fagereng, som fikk en spesialpremie med suverene 5 seire av 5 mulige på Rotnes’ 2. bord. Jørgen Stormyr og Martin Øversveen gjorde også svært god innsats på henholdsvis Rotnes’ og Hagens 1. bord. Begge fikk hele 4,5 poeng av 5 mulige, og var dermed svært nær ved å få premie som beste 1.bordspiller.